Document ID: 32011R0508

REGULAMENTUL (UE) NR. 508/2011 AL COMISIEI
din 24 mai 2011
de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru abamectin, acetamiprid, ciprodinil, difenoconazol, dimetomorf, fenhexamid, proquinazid, protioconazol, piraclostrobin, spirotetramat, tiacloprid, tiametoxam și trifloxistrobin din sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),
întrucât:
(1)
Limitele maxime de reziduuri (LMR) pentru abamectin, acetamiprid, fenhexamid, piraclostrobin, tiacloprid și trifloxistrobin au fost stabilite în anexa II și partea B din anexa III la Regulamentul (CE) nr. 396/2005. LMR-urile pentru ciprodinil, difenoconazol, dimetomorf, proquinazid, protioconazol, spirotetramat și tiametoxam au fost stabilite în partea A din anexa III la Regulamentul (CE) nr. 396/2005.
(2)
În contextul unei proceduri, în conformitate cu Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (2), pentru a obține autorizația de a utiliza un produs de protecție a plantelor care conține substanța activă fenhexamid pentru ceapă, a fost depusă o cerere de modificare a LMR-urilor existente, în temeiul articolului 6 alineatul (1) din Regulamentul (CE) nr. 396/2005.
(3)
În ceea ce privește substanța abamectin, a fost depusă o astfel de cerere referitoare la utilizarea substanței respective la caise și piersici. În ceea ce privește substanța acetamiprid, o astfel de cerere a fost depusă în vederea utilizării la Barbarea verna și muștar vânăt. În ceea ce privește substanța ciprodinil, a fost depusă o astfel de cerere în vederea utilizării la lintea proaspătă. În ceea ce privește substanța difenoconazol, o cerere similară a fost depusă în vederea utilizării la ardei și vinete. În ceea ce privește substanța dimetomorf, o cerere similară a fost depusă în vederea utilizării la usturoi, ceapă, ceapă eșalotă, vinete și anghinare. În ceea ce privește substanța proquinazid, a fost depusă o astfel de cerere în vederea utilizării la căpșuni. În ceea ce privește substanța protioconazol, a fost depusă o astfel de cerere în vederea utilizării la mai multe legume rădăcinoase. În ceea ce privește substanța piraclostrobin, a fost depusă o astfel de cerere în vederea utilizării la roșii, vinete, anghinare și țelină de rădăcină. În ceea ce privește substanța spirotetramat, a fost depusă o astfel de cerere în vederea utilizării la mai multe culturi din afara Uniunii Europene. În ceea ce privește substanța tiacloprid, a fost depusă o astfel de cerere în vederea utilizării la semințe de bumbac și smochine. În ceea ce privește substanța tiametoxam, a fost depusă o astfel de cerere în vederea utilizării la căpșuni și fasole (păstăi). În ceea ce privește substanța trifloxistrobin, a fost depusă o astfel de cerere în vederea utilizării la varză pentru frunze.
(4)
Referitor la substanța trifloxistrobin, Autoritatea Europeană pentru Siguranța Alimentară (denumită în continuare „autoritatea”) a examinat nu numai utilizarea la varza pentru frunze, ci și studiile privind hrana pentru animale, concluzionând că este necesară stabilirea de LMR-uri pentru produse de origine animală cu o definire revizuită a reziduurilor la limita de determinare, în scopul aplicării legii.
(5)
În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost înaintate Comisiei.
(6)
Autoritatea a evaluat cererile și rapoartele de evaluare, analizând în special riscurile pentru consumatori și, după caz, pentru animale, și a emis avize motivate cu privire la LMR-urile propuse (3). Autoritatea a înaintat aceste avize Comisiei și statelor membre și le-a pus la dispoziția publicului.
(7)
În avizele sale motivate, autoritatea a concluzionat că toate cerințele referitoare la date au fost îndeplinite și că modificările LMR-urilor recomandate de autoritate sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Autoritatea a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum foarte ridicat de produse provenite din culturi relevante nu indică existența unui risc de depășire a dozei zilnice admise (DZA) sau a dozei acute de referință (DAR).
(8)
Pe baza avizelor motivate și a declarației autorității și ținând seama de factorii relevanți pentru contextul în cauză, modificările adecvate ale LMR-urilor îndeplinesc cerințele articolului 14 alineatul (2) litera (a) din Regulamentul (CE) nr. 396/2005.
(9)
Prin urmare, anexele II și III la Regulamentul (CE) nr. 396/2005 ar trebui modificate în consecință.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 mai 2011.

Labels: 7
0
17
6